钦定古今图书集成/明伦汇编/氏族典/第338卷 > 刘安上
## 钦定古今图书集成/明伦汇编/氏族典/第338卷 > 刘安上

按《万姓统谱》：安上，字元礼，生有淑质，端重嗜学，与从
兄安节俱以学行为乡里所推，联荐于乡，同游太学，
一时贤士大夫慕与之交，号“二刘。”并登绍圣四年进
士第，除太学博士。大观元年，提举两浙学事。陛辞进
对，上顾近臣，称其酝藉有大臣体。即日除监察御史。
朝廷有推鞫，多以属安。上持法尤审，而根于诚恕，多
所平反。十一月，迁殿中侍御史。属蔡京擅政，安上抗
章极言其罪数十条，未报。三年六月，又与中丞石公
弼率同列廷劾之，京以太一宫使罢相致仕。八月，安
上迁右谏议大夫、知婺州，奏减《六尚衣》制造花罗数，
仍乞不为后例，市田以给浮桥，民刻石纪之。宣和元
年致仕，官至朝请大夫，赠通议大夫、“文安县开国男。”